## El Consell ratifica actuacions d’emergència de Ferrocarrils de la Generalitat Valenciana que ascendixen a 53,2 milions d’euros

*** La rehabilitació de la platja de vies a València Sud ascendix a 19,2 milions; la superestructura de via i electrificació, 11,6 milions, i les instal·lacions de seguretat ferroviària i ATP, 10,6 milions d’euros
* El pont de Paiporta es repararà amb 5,1 milions d’euros i les estacions de Paiporta i Picanya amb 2,7 milions d’euros**

El Consell ha pres nota de les diverses actuacions que Ferrocarrils de la Generalitat Valenciana (FGV) està realitzant per a fer front a l’efecte de les inundacions del 29 d’octubre passat en les instal·lacions i infraestructures ferroviàries de Metrovalencia.

L’import de 13 contractes, adjudicats per via d’emergència, arriba als 53.224.938 euros, IVA inclòs, i permet fer front a les actuacions destinades a reposar els quantiosos danys que hi ha hagut en el conjunt de la xarxa i, especialment, en el lloc de comandament, els tallers de València Sud i el tram que unix San Isidro i Castelló.

Entre els contractes d’obres de més quantia estan les obres de rehabilitació de la platja de vies en les instal·lacions del complex ferroviari de València Sud (19.286.660,75 euros, IVA inclòs); les de rehabilitació de superestructura de via i electrificació en diverses zones del tram comprés entre l’eixida de València Sud i Castelló (11.624.446,43 euros) i la reposició i reparació de les instal·lacions de seguretat ferroviària i les instal·lacions de protecció automàtica de trens (ATP) en el tram San Isidro-Torrent (10.663.899,40 euros, també amb l’IVA).

Amb valor superior al milió d’euros estan les obres de rehabilitació del pont ferroviari sobre el barranc del Poio a Paiporta, juntament amb la inspecció i les mesures correctives de les estructures en el tram Picanya-Castelló (5.132.840,35 euros) i les obres de rehabilitació de les estacions de Paiporta i Picanya de les línies 1 i 2 de Metrovalencia (2.747.626,81 euros, sempre amb l’IVA).

Altres contractes són els del telecomandament d’instal·lacions fixes, subestacions elèctriques i megafonia en la xarxa de metro (918.119,30 euros) i el subministrament dels nodes MPLS Core de València Sud i dels equips d’accés de les estacions de metro afectades per les inundacions (776.661,66 euros amb l’IVA).

**Direccions d’obra**  
   
D’altra banda, hi ha sis contractes de direccions d’obra, assistència tècnica, coordinació de seguretat i salut i redacció de documentació AS-BUILT, per import de 2.114.685,83 euros, IVA inclòs, que comprenen les obres de rehabilitació del pont ferroviari sobre el barranc del Poio a Paiporta, juntament amb la inspecció i les mesures correctives de les estructures en el tram Picanya-Castelló (215.665,56 euros); i per a les obres de rehabilitació de les estacions de Paiporta i Picanya de les línies 1 i 2 de Metrovalencia (115.446,50 euros, sempre amb l’IVA inclòs).

També s’han ratificat les direccions d’obra per a la rehabilitació de la platja de vies en les instal·lacions del complex ferroviari de València Sud (810.363,90 euros); la reposició i reparació de les instal·lacions de seguretat ferroviària i les instal·lacions de protecció automàtica de trens en el tram San Isidro-Torrent (448.063 euros); la restauració del telecomandament d’instal·lacions fixes SS/EE i megafonia en la xarxa de metro (36.724,76 euros), i la rehabilitació de la superestructura de via i l’electrificació en diverses zones del tram comprés entre l’eixida de València Sud i Castelló (488.422,11 euros, IVA inclòs).

Fecha: 10/12/2024